CISৰ সহযোগত Wikipediaৰ হৈ মুম্বাইত অনুষ্ঠিত Train The Trainer 2020 শীৰ্ষক উচ্চস্তৰৰ প্ৰশিক্ষণৰ অনুষ্ঠান এটিত অসমীয়া ৱিকিপিডিয়া আৰু ৱিকিচ'ৰ্চৰ হৈ আমি তিনিজন প্ৰতিনিধি নিৰ্বাচিত হৈছিলোঁ। ইয়াত এখন ক্ষুদ্ৰ ভাৰত এটা চৌহদতে সৃষ্টি হৈছিল। পাঞ্জাৱী, হিন্দী, তেলেগু, তুলু, গুজৰাটী, মাৰাঠী, ইংৰাজী, চাওঁতালি, কানাড়া, তামিল, সংস্কৃত ভাষাৰ প্ৰতিনিধি সকলৰে সেইকেইদিন মন ভৰা পৰিৱেশ এটাত জী উঠিছিলোঁ। প্ৰথম দিনা আমি নিজৰ ভাষাটোক প্ৰতিনিধিত্ব কৰাৰ বাবে ডিঙিত গামোচা লৈছিলো। গামোচাখনেৰে অপৰিচিত প্ৰতিজনেই গামোচা খন কি ক'ত কিয় বিখ্যাত ইত্যাদি লৈ ইমান যে প্ৰশ্ন কৰিছিল, কৈ কৈ মন ভৰি গৈছিল! ৱিকিপিডিয়ান অজয় দাস জ্ঞানৰ ভাণ্ডাৰ এটা। অজয়ে তেওঁলোকক গামোচা খনৰ যিমানবোৰ তথ্য জনালে সেয়া যথেষ্টৰ বহু ওপৰত। মই সহযোগ কৰিলোঁ। আমি তেওঁলোকক নিজৰ নিজৰ ভাষাৰ ৱিকিপিডিয়াত গামোচা সম্পৰ্কীয় একোটাকৈ প্ৰৱন্ধ লিখিবলৈ অনুৰোধ জনালোঁ, তেওঁলোকে গামোচাৰ ফটোতুলি লৈ গ'ল। সেই সময়ৰ অনুভৱখিনি শব্দৰে প্ৰকাশ কৰিলেও যেন বিকৃত ৰূপ এটা হে পাব! আমাৰ বাবে দৈনন্দিন জীৱনত সৰু সৰু বা তেনেই সাধাৰণ যেন লগা কিছুমান কথা স্থান কাল পাত্ৰ ভেদে অসাধাৰণ হৈ পৰে।
ইয়াত বিশেষ ভাৱে এটা প্ৰশ্ন উঠিছিল লিংগ সমতাক লৈ। প্ৰতিজনেই কেৱল মহিলা পুৰুষতে সীমাবদ্ধ হৈ থকাত মই, অজয়, গুজৰাটৰ হৰ্ষিল, পাঞ্জাৱৰ চিমৰণে ট্ৰান্স আৰু কুইয়াৰ সকলৰ বিষয়েও যে নিজৰ নিজৰ ভাষাত ৱিকিপিডিয়াত তথ্য সংযোগ কৰি আছোঁ সেই কথা উল্লেখ কৰিলোঁ। তেওঁলোকে এই সম্পৰ্কত বিশেষ গুৰুত দি আমাক ধন্যবাদ দিলে আৰু ভৱিষ্যতে সহায় কৰাৰ প্ৰতিশ্ৰুতি দিলে। সাংস্কৃতিক অনুষ্ঠানত আমি বৰগীত, ঘোষা, বিয়ানাম,ৰাভা,বিষ্ণু, ভূপেন্দ্ৰ সংগীত গালে আৰু অসম সংগীত পৰিৱেশন কৰি আমাৰ সংস্কৃতিৰ চমু পৰিচয় এটি দিবলৈ চেষ্টা কৰিলোঁ।
প্ৰতিদিনে নিজৰ পৰিৱেশ এটাৰ মাজতে থাকি, নিজৰ মানুহ খিনিৰ মাজত নিজৰ ভাষাটোকে কৈ থাকোতে ভাষাটোক আন ভাষাৰে তুলনা কৰি চোৱাই নাছিলোঁ! যেতিয়া বহু ভাষাৰ মাজত মোৰ মাতৃভাষাৰ কথা আহিল সেইসময়ত মই কিমান গৌৰৱ অনুভৱ কৰিছিলোঁ বুজাব নোৱাৰোঁ। আমাৰ পৰিচয় পৰ্ব চলি থাকোতে প্ৰতি জনেই নিজ নিজ মাতৃভাষাৰ চমু আভাষ দিছিল, সেই ভাষা সমূহৰে নিজৰ ভাষাটোক তুলনা কৰি চাওঁতে কিয় জানোঁ, পুনৰ বাৰলৈ মোৰ আইৰ মুখৰ মাত কেইটাৰ প্ৰেমত পৰি গৈছিলোঁ। অৱশ্যে তেওঁলোকৰ কথা বোৰৰ প্ৰায় অংশ বুজি নাপালেও অনুভৱ কৰিছিলোঁ, তেওঁলোকৰ মুখ বোৰো গৌৰৱত তিৰবিৰাই উঠিছিল! এই মানুহ খিনিৰ মনত ভাষা প্ৰেম কিমান গভীৰলৈ শিপাই আছে সেই কথা উপলব্ধি হৈছিল। মুখৰ ভাষা বেলেগ হ'লেও আমি প্ৰতিজনেই এটা বিন্দুত নিজকে বিচাৰি পাইছিলোঁ আৰু এই বিন্দুটোৱেই আমাক মুম্বাইৰ সেই অচিনাকী ঠাইত অচিন অচিন চকু বোৰৰ মাজত নিজস্বতাৰ বোধ জন্মাইছিল।
ক'ৰ'ণা ভাইৰাছ ৰোগ ২০১৯ (ইংৰাজীঃ Coronavirus disease 2019; চমুকৈ COVID-19) হ'ল severe acute respiratory syndrome coronavirus ২ (SARS-CoV-২)-এ কৰা এক সংক্ৰামক ৰোগ। ২০১৯ চনত চীনৰ হুবেই প্ৰদেশৰ ৱুহান চহৰৰ পৰা এই ৰোগবিধ সমগ্ৰ বিশ্বতে বিয়পি পৰি ২০১৯ − ২০২০ চনৰ ক'ৰ'ণা ভাইৰাছৰ বৈশ্বিক মহামাৰীৰ সৃষ্টি কৰে। জ্বৰ, কাহ, উশাহ লওঁতে কষ্ট হোৱা এই ৰোগৰ সাধাৰণ লক্ষণ। মাংসপেশীৰ বিষ, খেকাৰ ওলোৱা আৰু ডিঙিৰ বিষ কমকৈ হোৱা লক্ষণ। অধিকাংশতে ৰোগীৰে অলপীয়া লক্ষণ দেখা যায় যদিও একাংশৰ নিউম'নিয়া আৰু দেহৰ অংগসমূহ বিকল হোৱা দেখা যায়। ২৩ মাৰ্চ, ২০২০ লৈকে মৃত্যুৰ হাৰ ৪.৪%; বয়স আৰু স্বাস্থ্যৰ আন সমস্যাৰ ওপৰত নিৰ্ভৰ কৰি এই হাৰ ০.২ ৰ পৰা ১৫% হ'ব পাৰে।
সাধাৰণতে এই ভাইৰাছ মানুহৰ সংস্পৰ্শত আৰু কাহ বা হাঁচি মাৰিলে ওলোৱা শ্বসন ড্ৰপ্লেটৰ জৰিয়তে বিয়পে। উশা-নিশাহ লওঁতে এনে ড্ৰপ্লেট সৃষ্টি হয় কিন্তু ই বতাহত নাভাঁহে। দূষিত পৃষ্ঠ চুই মুখমণ্ডলত হাত লগালেও ই বিয়পে। ৰোগৰ লক্ষণ থকা অৱস্থাত ই আটাইতকৈ বেছি সোঁচৰে, কিন্তু লক্ষণ ওলোৱাৰ আগতেই ৰোগ সোঁচৰা সম্ভৱ। ভাইৰাছটোৱে পৃষ্ঠত ৭২ ঘণ্টালৈকে থাকিব পাৰে। ভাইৰাছ সংস্পৰ্শৰ পৰা লক্ষণ ফুটি উঠালৈকে সাধাৰণতে দুদিনৰ পৰা চৈধ্যদিন সময় লাগে (গড়ে পাঁচ দিন)। নাসিকা গ্ৰসনীৰ পৰা কপাহেৰে লোৱা নমুনা (nasopharyngeal swab) reverse transcription polymerase chain reaction (rRT-PCR) পৰীক্ষা কৰি এই ৰোগ নিৰ্ণয় কৰা হয়। লক্ষণ, বিপদাশংকাৰ কাৰক (risk factors) আৰু চি টি স্কেনত নিম'নিয়াৰ চিন পালেও ৰোগ নিৰ্ণয় কৰা হয়।
ঘনাই হাত ধোৱা, সামাজিক দূৰত্ব স্থাপন (লক্ষণ থকা লোককে ধৰি সকলোৰে পৰা দৈহিকভাৱে আঁতৰি থকা) আৰু নুধুৱা হাত মুখমণ্ডলৰ পৰা আঁতৰাই ৰখা এই ৰোগ প্ৰতিৰোধৰ অনুমোদিত বিধি। কেতবোৰ ৰাষ্ট্ৰীয় স্বাস্থ্য কতৃপক্ষই ৰোগ হোৱা বুলি সন্দেহ কৰা লোক আৰু তেওঁলোকৰ শুশ্ৰূষা কৰা লোকক মাস্ক পিন্ধিবলৈ পৰামৰ্শ দিয়ে, কিন্তু সাধাৰণ ৰাইজৰ বাবে ইয়াৰ প্ৰয়োজন নাই বুলি কয়। COVID-19ৰ কোনো নিৰ্দিষ্ট প্ৰতিষেধক বা এণ্টিভাইৰেল ঔষধ নাই। লক্ষণৰ প্ৰতিকাৰ, সামৰ্থক শুশ্ৰূষা, ৰোগীক আঁতৰাই ৰখা (isolation) আৰু পৰীক্ষামূলক ঔষধেই ইয়াৰ বৰ্তমানৰ চিকিৎসা।
